Kattoturvatuotteiden kiinnitykset on tarkistettava joka kevät lumien sulettua katolta. Tarkistuksessa katsotaan, ettei kiinnike ole irronnut katteesta. Mikäli kiinnike on irronnut tai löystynyt, on syytä tarkistaa kattokiinnitysten lävistyskohtien tiiveydet. Mikäli kannakerautojen ruuvit ovat irronneet tai löystyneet, on ne kiristettävä tai uusittava. Kattoturvatuotteet on puhdistettava joka kevät mahdollisista irtolehdistä ja muista roskista. On huolehdittava liiallisen lumikuorman puhdistamisesta rakenteiden ja kiinnityskohtien rasituksen minimoimiseksi. Mikäli kiinnikeraudat on kiinnitetty katteen läpi pulteilla, on kolmen vuoden välein tarkistettava tiivisteiden kunto kannakerautojen ja katteen välissä. Tiiviste on uusittava tai kannakeraudan reunat kitattava, mikäli tiiviste on pirstoutunut, haljennut tai irronnut. Mahdollisessa kittauksessa tulee käyttää ulkokäyttöön soveltuvaa elastista tiivistemassaa. Pintavaurioituneiden tuotteiden osalta voidaan sinkityt tuotteet paikkamaalata hopeamaalilla ja maalatut tuotteet rautaruukin värisävyillä. Maalattaessa tuote on pestävä puhtaaksi ennen maalausta. Näin varmistetaan maalin pysyvyys. Vaurioituneet tai vialliset osat tulee uusia tai korjata mahdollisimman pikaisesti.